Vi begynder med ham selv, ambassadørens opgave. For i en tid, der kan føles tumultarisk – med Brexit, Trump, terror og en gammel verdensorden, der bliver udfordret – hvad er så diplomatiets rolle?

“Selv om vi lever i informationssamfundets æra med et væld af kommunikationskanaler og medier og teknologier, der forbinder os, så er det stadig ekstremt svært for folk at sætte sig i andre menneskers sted. Der har vi ikke gjort fremskridt. Hvad foregår der i hovedet på en russisk general? Hvad tænker en afrikansk kvinde? Hvordan ser verden ud gennem en arabisk drengs øjne?”

Paradokset er, siger han, at vi trods informationsrevolutionen ikke er kommet tættere på hinanden. Tværtimod, måske. Det er en udfordring, også her i Europa.

For at overvinde den udfordring er en ting helt afgørende, mener han: det direkte møde mellem mennesker. Her kommer diplomatiet, der netop i høj grad handler om relationer, ind i billedet.

“Vi har ikke fundet noget, der kan erstatte den menneskelige kontakt, den direkte menneskelige samtale. Den er nok vigtigere end nogensinde før. I en verden med sociale medier, der spreder forkert eller manipulerende information, er den menneskelige forbindelse, som er diplomatiets kerne, essentiel for verdensfreden,” siger han.

Det gør ambassader relevante, som en slags brobyggere i en polariseret tid. I de fem år Zimeray har været ambassadør her, har han i stigende grad haft fokus på Europa, ikke mindst efter Brexit sendte rystelser gennem unionen.

“De seneste år har vi set en stærk følelse af skrøbelighed. Jeg tilhører en generation, for hvem det europæiske fællesskab eksisterede for evigt. Nu indser jeg, at det er en idé, der kunne dø,” siger han.

Hvad ville konsekvensen være ved det?

“Det ville være en katastrofe,” siger han. “Og derfor vil det ikke ske.”

François Zimeray mener, at der i Frankrig og Danmark findes to forskellige grundidéer om Den Europæiske Union. For Danmark er EU en mulighed. En mulighed for handel, for at sælge produkter, for landbruget. For Frankrig er EU ikke en mulighed. Det er en betingelse.

“Europa er en betingelse for vores eksistens. Fællesskabet er ikke en trussel mod vores eksistens, men en forudsætning for den. Jeg tror, vores landes forskellige historier er vigtige her. Vi blev nærmest ødelagt af to verdenskrige, hvor Danmark mere er blevet strejfet af historien. Så for os er Europa ikke blot en mulighed; det er noget langt større.”